medieval-data/medieval-letters huggingface dataset:
CCCLXXXVIII.  Privilegium pro ecclesia S. Evasii Casalensis.   (Anno 1114, April. 27.) [De conti  Notizie storiche della citta di Cazale.  Cazale, 1838, 8º, I, 332.]
Author: Paschalis II

PASCHALIS episcopus, servus servorum Dei, dilectis filiis GIRARDO praeposito et ejus fratribus in Casalensi ecclesia S. Evasii regulariter viventibus, tam praesentibus quam futuris in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Unde petitioni vestrae benignitate debita impertimus assensum. Vitae namque canonicae ordinem quem professi estis praesentis privilegii auctoritate confirmamus, et ne cui post professionem exhibitam proprium quid habere, neve sine praepositi vel congregationis licentia de claustro discedere liceat interdicimus. Et tam vobis quam vestris successoribus in eadem religione permansuris, ea omnia perpetuo possidenda sancimus, quae in praesentiarum pro communis victus sustentatione legitime possidere videmur. Quaecunque etiam in futurum concessione pontificum, liberalitate principum, oblatione fidelium, vel aliis justis modis poteritis adipisci, firma vobis vestrisque successoribus et illibata permaneant. Nec praepositorum alicui facultas sit Ecclesiae praedia personis saecularibus in feudum dare, vel quibuslibet ingeniis alienare. Decernimus ergo ut nulli omnino hominum liceat eamdem beati Evasii ecclesiam temere perturbare, aut ejus possessiones auferre vel ablatas retinere, minuere, vel temerariis vexationibus fatigare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Sane clericos saeculariter viventes ad praepositi vestri conversionem suscipere, nullius episcopi vel praepositi contradictio vos inhibeat. Si qua igitur in futurum ecclesiastica quaelibet saecularisve persona, hanc nostrae constitutionis paginam sciens, contra eam venire temere tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Ego Paschalis catholicae Ecclesiae episcopus. Datum Laterani per manum Joannis, sanctae Romanae Ecclesiae diaconi cardinalis ac bibliothecarii, V Kalendas Maii, indict. VII, Incarnat. Dominicae anno 1115, pontificatus autem D. Paschalis secundi anno ejusdem XV.
CCCXCI.  Privilegium pro Ecclesia Lascurrensi.   (Anno 1114, Jun. 5.) [MARCA,  Hist. de Béarn.,  383.]
Author: Paschalis II

PASCHALIS episcopus, servus servorum Dei, venerabili fratri GUIDONI Lascurrensi episcopo, salutem et apostolicam benedictionem.

Justis votis assensum praebere, justisque petitionibus aures accommodare nos convenit, qui, licet indigni, justitiae custodes atque praecones in excelsa apostolorum Petri et Pauli specula positi, Domino disponente conspicimur. Idcirco tuis, frater in Christo charissime Guido, justis petitionibus annuentes, sanctam Lascurrensem Ecclesiam, cui Deo auctore praesides, apostolicae sedis protectione munimus. Ordinem itaque vitae canonicae quem bonae memoriae sanctus praedecessor tuus in ecclesia eadem instituit, praesentis decreti firmitate firmamus. Et ne alicui canonicorum post professionem exhibitam proprium quid habere, neve sine tuae vel capituli licentia, de claustro discedere liceat interdicimus. Sane tibi tuisque legitimis successoribus praeter generalem illam episcopalis officii curam, specialem concedimus facultatem praefatae ecclesiae canonicos corrigendi, et per obedientias disponendi, aut ab eisdem obedientiis canonice removendi. Ad haec vobis et per vos eidem Lascurrensi Ecclesiae confirmamus illam Gavarensis pontis, seu caeterarum rerum donationem quam bonae memoriae Gasto vicecomes et uxor ejus Talesia in sumptus fratrum communiter viventium contulerunt. Et quaecunque jure parochiali vel proprietario ad eamdem noscuntur Ecclesiam pertinere, videlicet ecclesiam S. Stephani de Carrena cum decimatione sua. Marlanensis, Sanctae Fidis et Sancti Andreae. Monasterirum S. Petri de Regula, Monasterium S. Petri Generensis, quartam partem decimationis Ecclesiae Sancti Petri de Servimaco, et quotidianae oblationis. Pausam cum appenditiis suis, Castellum Morelli cum pertinentiis suis. Universa etiam quae eidem Ecclesiae vel a fidelibus viris de suo jure collata, vel aliis justis modis acquisita sunt, aut in futurum largiente Deo concessione pontificum, liberalitate principum, juste atque canonice acquirentur, firma vobis vestrisque successoribus atque illibata permaneant. Decernimus ergo t nulli omnino hominum liceat praedictam Ecclesiam temere perturbare, aut quaecunque ipsius sunt vel fuerint quibuslibet occasionibus auferre, minuere, vel temerariis vexationibus fatigare; sed omnia integra conserventur, tam tuis quam clericorum et pauperum usibus profutura. Si quis igitur, decreti hujus tenore cognito, temere contraire tentaverit, nisi praesumptionem suam digna satisfactione correxerit, honorum et officii sui periculum patiatur, aut excommunicationis ultione plectatur. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et praemia aeternae pacis inveniant. Amen. Datum Tiberiae per manum Chrysogoni agentis vicem domni Joannis cancellarii, Nonis Junii, indictione septima, anno Dominicae Incarnationis 1115, pontificatus autem domni Paschalis secundi papae anno XV.
CCCXCII.  Ad Laurentium abbatem Sancti Vitoni.--Ut nullam obedientiam nullamque communionem clericis Virdunensibus impendat.   (Anno 1114, Jun. 10.) [MARTENE,  Anecdot.  I, 338.]
Author: Paschalis II

PASCHALIS episcopus, servus servorum Dei, dilectis filiis L. abbati et fratribus monasterii S. Vitoni salutem et apostolicam benedictionem.

Virdunenses clericos in tantam audivimus contumaciam prorupisse, ut Ecclesiae vestrae subjectionem sibi et obedientiam vindicare contendant, cum ipsi extra Ecclesiae catholicae sint unitatem. Diu enim propter pertinaciae suae nequitiam a sede apostolica excommunicati sunt, quae caput et magistra omnium ecclesiarum ab ipso omnipotenti Domino constituta est. Cui profecto qui non concordat, procul dubio, sicut beatus Ambrosius scribit, haereticus est. Ab Ecclesiae consortio alieni sunt, et quomodo in Ecclesia praelationem quaerunt? non potest, beato attestante Cypriano, ramus fractus ab arbore germinare, et rivus a fonte praecisus arescit. Quia igitur ipsi se a Romana Ecclesia praeciderunt, nos, auctore Deo, litterarum praesentium praeceptione mandamus, et tam vobis quam successoribus vestris observandum praecipimus, ut nullam eisdem clericis subjectionem, nullam obedientiam neque communionem impendere debeatis, donec ad unitatem catholicae Ecclesiae revertantur. Qui enim a domino suo divisus est, conservis suis praeesse non potest. Et Psalmista dicit: Nonne qui te oderunt, Deus, oderam illos? Quandiu itaque ad sedis apostolicae communionem et gratiam redeant, nulla eis a vobis subjectio, nulla obedientia vel communio praebeatur. Data Tiberi IV, Idus Junii, indictione VII.
CCCXCIII.  D[idacum] episcopum Compostellanum hortatur ut paci restituendae operam det.   (Anno 1114, Junii 24.) [FLOREZ,  España sagrada,  XX, 193.]
Author: Paschalis II

P. episcopus, servus serv. Dei, ven. fratri D. Compostellano episcopo, salutem et apost. bened.

Etsi procul a vobis positi vestras tamen tribulationes agnovimus, et quae vos experimini corpore, nos sentimus in corde. Si quid etiam facultatis in nobis est, fraternitati vestrae libenter auxilium impertimur. Tu vero, frater charissime, sicut coepisti, viriliter age, et ad pacem restituendam modis omnibus labora; vestrarum nempe partium bellum Ecclesiae periculosius est, tum propter gentium ferocitatem, tum propter infidelium vicinitatem, quibus Christiana fides propter hujusmodi facinora ludibrio est. Propter quas regni vestri et Ecclesiae perturbationes postulationi tuae juxta voluntatem tuam ad praesens respondere non possumus, quia Ecclesiarum novae dispositiones in hujusmodi tumultibus minus competenter fieri possunt, cum magis perturbationem Ecclesiae videantur afferre quam pacem. Caeterum si pacem finibus vestris misericordia divina reddiderit, super hoc negotio quod opportunum fuerit libentius tractare curabimus. Datum Laterani, VIII Kal. Julii.
CCCXCV.  Monasterii S. Mariae de Charitate, a sese quondam consecrati, protectionem suscipit, possessionesque « in praesenti septima indictione » confirmat, Odone priore per Pontium abbatem Cluniacensem petente.   (Anno 1114.)
Author: Paschalis II

[Exstat hoc privilegium in bibliotheca Hamburgensi. Titulum dedit Jaffé, Regesta Rom. pont., 507, cum hac mentione:. « Ex schedis Pertzii. »
CCCXCVI.  Ad canonicos Ecclesiae Carnotensis.--Confirmat Ivonis episcopi decretum quo ille praeposituras et caetera beneficia quae precariae dicebantur, in communes usus redigit.   (Anno 1114, Novembris 2.) [Dom BOUQUET,  Recueil,  XV, 54.]
Author: Paschalis II
Date:  [vel]

PASCHALIS episcopus, servus servorum Dei, dilectis filiis canonicis Ecclesiae Carnotensis, salutem et apostolicam benedictionem.

Ex venerabilis fratris nostri Ivonis, per Dei gratiam episcopi, litteris intelleximus quod pro quibusdam querimonis decretum instituerit. Ipsum quoque decretum oculis nostris inspeximus, in quo continebatur Ecclesiae vestrae canonicos apud eum clamorem et querimoniam fecisse de praepositis suis, qui privatis commodis inhiantes omnem fratrum utilitatem, in quibuscunque poterant minuebant, et quasdam res eis jure debitas per injuriam sibi retinebant, pauperes Ecclesiae sub eorum patrocinio constitutos diversis calamitatibus afficiebant, quas calamitates idem episcopus in ejusdem decreti scripto dinumerat, et enumeratis eis, subsequitur: « Consilio optimatum nostrorum decrevimus canonicos justam habere causam, et praecipimus ne in rusticis Ecclesiae praepositi deinceps has exactiones habeant, nec ulterius communem in supradictis utilitatem minuerent. » Hoc nimirum decretum, hoc praeceptum, a supradicto confratre nostro vestrae Ecclesiae episcopo constitutum, quia justum ac rationabile visum est et quieti Ecclesiae commodum, nos Deo aspirante laudamus, et apostolicae sedis auctoritate firmamus. Item in subsequentibus idem scribit episcopus se concessisse ut beneficia Ecclesiae, quae precariae dicuntur, et facta erant precariae , in communes redigerentur usus, et eadem beneficia propriis vocabulis adnotando dinumerat: hanc quoque concessionem nos ratam asserimus, et apostolicae sedis auctoritate firmamus. De domibus etiam canonicorum concessionem ab eodem episcopo factam, sicut a praedecessore ipsius Froboldo episcopo constituta est, decretis praesentis assertione corroboramus. Si quis igitur, decreti hujus tenore cognito, temere contraire tentaverit, honoris et officii sui periculum patiatur, aut excommunicationis ultione plectatur, nisi praesumptionem suam digna satisfactione correxerit. Amen. Datum Anagniae per manum Joannis, sanctae Romanae Ecclesiae diaconi cardinalis ac bibliothecarii, V Nonas Novembris, indict. VIII, Incarnat. Domin. anno 1114, pontificatus autem domni Paschalis II papae anno XVI.

Notes: (quia quod omnium erat, quatuor

vendebant) (quod absit!)
CCCXCVII.  Ad Pontium Cluniacensem abbatem.--Confirmat possessiones ab ipso acquisitas.   (Anno 1114, Nov. 7.) [MANSI,  Concil.,  XX, 1042.]
Author: Paschalis II

PASCHALIS episcopus, servus servorum Dei, charissimo filio PONTIO Cluniacensi abbati, ejusque successoribus regulariter substituendis in perpetuum.

Apostolicae sedis auctoritate debitoque compellimur pro universarum Ecclesiarum statu peragere, et earum maxime quieti, quae sedi eidem specialius adhaerent, ac tanquam jure proprio subjectae sunt, et ampliori religionis eminent gratia, auxiliante Domino, providere. Eapropter petitionibus tuis, fili in Christo charissime Ponti, non immerito censuimus annuendum ut Cluniacense monasterium, cui Deo auctore praesides, apostolicae sedis privilegio muniremus. Illas igitur quae tuae praelationis tempore acquisitae sunt, et ab episcopis traditae, vel per episcopos confirmatae, nos tibi tuisque successoribus, et per vos eidem Cluniacensi monasterio confirmamus. In Northmannia videlicet, etc. Praeterea quaecunque praedia, quascunque possessiones in futurum concessione pontificum, liberalitate principum, vel oblatione fidelium, juste atque canonice poteritis adipisci, firma vobis vestrisve successoribus et illibata permaneant. Decernimus ergo ut nulli omnino hominum liceat idem monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur, eorum pro quorum sustentatione et gubernatione concessa sunt, usibus omnimodis profutura. Si qua igitur in futurum ecclesiastica quaelibet saecularisve persona, hanc nostrae constitutionis paginam sciens, etc., ut in epistola 34. Ego Paschalis, catholicae Ecclesiae episcopus subscripsi. Datum Anagniae, per manum Joannis sanctae Romanae Ecclesiae diaconi cardinalis ac bibliothecarii, VI Idus Novemb., indict. VIII, Incarnat. Dominicae anno 1114, pontificatus autem domni Paschalis secundi papae XVI.

Notes: ( Enumerantur. )
CCCXCVIII.  Ad Pontium abbatem Cluniacensem.--Concedit ornamenta pontificalia.   (Anno 1114, Nov. 7.) [MANSI,  Concil.,  XX, 1043.]
Author: Paschalis II

PASCHALIS episcopus, servus servorum Dei, dilectissimo filio PONTIO Cluniacensi abbati, salutem et apostolicam benedictionem.

Cum differentiam donationum quae per Dei gratiam fidelibus dantur, enumeraret Apostolus, subjunxit, dicens: Dilectio sine simulatione, odientes malum, adhaerentes bono, charitatem fraternitatis invicem diligentes, honore invicem praevenientes . Hanc sine simulatione dilectionem, fili charissime, circa personam tuam per Dei gratiam conservantes, et fratrum quibus Deo disponente praelatus es, charitatem diligentes, honoris te privilegio praevenire decrevimus. Odientes siquidem malum, bono vos adhaerere gaudemus. Deum quippe in vobis diligimus, a quo bonum omne procedit. Monet etiam Psalmista, dicens: Qui diligitis Deum, odite malum . Igitur concessionem praedecessoris nostri felicis memoriae Urbani II, quam praedecessori tuo venerabilis memoriae Hugoni abbati contulit, super mitrae, dalmaticae, chirothecarum et sandaliorum usu, in octo praecipuis festivitatibus obtinendo, nos tam tibi quam successoribus tuis confirmamus. Praeterea tibi eorumdem insignium usum personaliter singulis festis concedimus, quibus hymnus angelicus a vobis inter missarum solemnia decantatur. Ad exprimendam etiam sine simulatione dilectionem et honoris praeventionem, dalmaticam, qua nos indui solebamus, tuae dilectioni donavimus, ut nostrae dilectionis memor, et malum semper odisse, et bono indesinenter adhaerere, et fratres tibi commissos studeas semper in Domino diligere, et ad conventum Dominicae congregationis in idipsum efficacius incitare. Datum Anagniae, per manum Joannis sanctae Romanae Ecclesiae diaconi cardinalis. VII Idus Novembris, indict. VIII.

Notes: (Rom.
XII) (Psal. XCVI)
CCCXCIX.  Privilegium pro monasterio S. Victoris Parisiensis. --Regio diplomate concessa canonicis S. Victoris confirmat.   (Anno 1114, Dec. 1.) [MARTENE,  Ampliss. Collect.  VI, 219.]
Author: Paschalis II

PASCHALIS episcopus, servus servorum Dei, dilectis filiis GILDUINO priori et ejus fratribus in ecclesia S. Victoris secus Parisius canonicam vitam professis tam praesentibus quam futuris in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Filius siquidem charissimus noster Ludovicus, illustris Francorum rex, pro sui et patris sui anima, vestram ecclesiam suis beneficiis donatis, nostra haec petiit auctoritate firmari. Statuimus ergo ut canonicae observantiae disciplina, praestante Domino, in vestra semper ecclesia conservetur. Obeunte tamen vestrae congregationis abbate, libera vobis eligendi abbatis facultas maneat, omni saecularis potestatis contradictione seposita. Porro villas, praedia et caetera beneficia quae supradictus rex de suo jure usibus delegavit, nos vobis vestrisque successoribus in perpetuum possidenda sancimus, etc. Ego Paschalis catholicae Ecclesiae episcopus subscripsi. Datum Laterani per manum Joannis, S. R. E. diaconi cardinalis et bibliothecarii, Kalendis Decembris, indictione VIII, Incarnationis Dominicae anno 1114, pontificatus autem domni Paschalis papae anno XVI.
CDI.  Diaecesis bracarensis fines, petente Mauritio archiepiscopo, confirmat.   (Anno 1114, Dec. 4.) [RISCO,  España sagrada,  XL, 351.]
Author: Paschalis II

PASCHALIS episcopus, servus servorum Dei, venerabili fratri MAURITIO, Bracarensis Ecclesiae archiepiscopo, ejusque successoribus canonice substituendis in perpetuum.

Sicut injusta poscentibus nullus est tribuendus effectus, sic legitima desiderantium non est differenda petitio. Tuis igitur, frater in Christo Mauriti, precibus annuentes, ad perpetuam sanctae Bracarensis Ecclesiae pacem ac stabilitatem praesentis decreti stabilitate sancimus, et universae parochiae fines, sicut temporibus Mironis regis episcoporum concilio distincti leguntur, sicut a tuis antecessoribus usque hodie possessi sunt, ita integri omnino tibi tuisque successoribus in perpetuum conserventur. Quorum videlicet descriptio ita se habet: A fauce fluminis Limiae per ipsum flumen usque Lindosum, inde ad Portellam de Homine, ad Portellam de Lavanca, et ad Carragium usque ad Petram Fitam, inde ad montem Miserum, ad Colinariam, et ad radicem Alpis Cespiacii, inde per cacumina montium ad Boucam de Vaccis usque ad portum de Mirleus, et ab ipso portu per fluvium Estolae in flumen Durii, et per ipsum flumen in fauce de Corrego, inde ad montem Maraonis, et ad castrum, quod dicitur Villa plana usque ad antiquum pontem fluminis Tamicae, et per ipsum flumen usque ad fluvium utilem, qui modo de Utribus appellatur, inde ad Lumbam usque ad portum Burgani, et ab ipso portu per alveum fluminis Aviae usque in mare Quidquid autem intra hos fines, vel in aliarum parochiarum partibus proprietario dominii jure Bracarensis Ecclesia possidet, quietum ei statuimus servitium, dico quietum ei statuimus integrumque servitium. Si quid praeterea principum liberalitate, vel quorumlibet oblatione fidelium juste atque canonice poterit adipisci, firma tibi tuisque successoribus et illibata persistant. Decernimus ergo ut nulli omnino hominum liceat eamdem Ecclesiam temere perturbare, aut ejus possessiones auferre, vel oblatas retinere, minuere, vel temerariis vexationibus fatigare, sed omnia integre conserventur tam tuis quam clericorum ac pauperum usibus profutura. Si qua igitur in futurum ecclesiastica quaelibet saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen, amen, amen. Ego Paschalis catholicae Ecclesiae episcopus Datum Laterani, per manum Joannis sanctae Romanae Ecclesiae diaconi cardinalis ac bibliothecarii, II Nonas Decembris, indictione VIII, Incarnationis Dominicae anno 1114, pontificatus autem Paschalis secundi papae anno XVI.
CDII.  Confirmatio prima fundationis monasterii S. Margaretae Baumburgensis, a fundatore B. Petro oblati.  Circa annum 1114, April. 7.)[  Monumenta Boica,  II, 179.]
Author: Paschalis II

PASCHALIS episcopus, servus servorum Dei, dilecto filio EBERBINO praeposito ecclesiae Sanctae Margaretae, quae sita est in Baumburg in Salzburgensi parochia, et ejus fratribus canonicam ibi vitam professis, tam praesentibus quam futuris in perpetuum.

Sicut injusta poscentibus nullus est tribuendus effectus, sic legitima desiderantium non est differenda petitio. Berengarius siquidem comes Sulzbachensis in Salzburgensi pago alodium suum beato Petro et sanctae ejus Romanae Ecclesiae obtulit, sub unius aurei censu annuo: in quo beatae Margaretae ecclesiam construens, locum ipsum canonicorum regularium ordini deputavit. Nos igitur juxta fundatoris devotionem locum ipsum sub beati Petri patrocinium assumentes, praesentis decreti auctoritate munimus: statuimus enim ut universa quae vel per praedictum comitem, vel per alios fideles de jure proprio loco eidem concessa sunt, quaecunque etiam in futurum concessione pontificum, liberalitate principum, oblatione fidelium, vel aliis justis modis illic dari offerrique contigerit, firma vobis vestrisque successoribus et illibata permaneant. Decernimus ergo ut nulli omnino hominum liceat eamdem ecclesiam temere perturbare, aut ejus possessiones auferre, aut ablatas retinere, minuere vel temerariis vexationibus fatigare, sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Obeunte te nunc ejus loci praeposito, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Dei timorem regulariter providerint eligendum. Sane post professionem exhibitam nemini vestrum liceat proprium quid habere, nec sine praepositi vel congregationis licentia de claustro discedere. Decimas vero novalium vestrorum vobis vestrisque successoribus habendas, remota episcopalium ministrorum contradictione concedimus ut quiete in eo quod assumpsistis proposito, largiente Deo, in perpetuum maneatis. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Laterani, VII Idibus Aprilis.